text: [{"text_idx": "#000010", "text": "Si Jehova nga Dios * ang Manunuga sang tanan nga butang kag labing gamhanan, amo nga sia ang ginakabig sang kalabanan nga responsable sang tanan nga nagakatabo sa kalibutan, lakip ang kalainan. Pero, binagbinaga ang ginasiling sang Biblia parte sa matuod nga Dios:"}, {"text_idx": "#000015", "text": "Ang Dios wala nagahimo sing malain. Pero ginasugyot bala niya ang iban nga maghimo sini? Wala gid. \u201cKon yara sa pagtilaw,\u201d siling sang Biblia, \u201cwala sing isa nga magsiling: \u2018Ginatilawan ako sang Dios.\u2019\u201d Ngaa? Bangod \u201cang Dios indi matilawan sa malaut nga mga butang kag wala man sia nagatilaw kay bisan sin-o.\u201d (Santiago 1:13) Wala ginatilawan sang Dios ang bisan sin-o nga maghimo sing malain paagi sa pagsugyot sa iya. Wala man sia nagapahanabo sini. Gani, sin-o ukon ano ang balasulon sang malain nga nagakatabo?"}, {"text_idx": "#000018", "text": "Ang iban mahimo mamangkot: \u2018Indi bala mapunggan sang Dios ang makahalalit nga mga kalamidad? Indi bala niya maamligan ang maayo nga mga tawo sa sini?\u2019 Agod makapasilabot ang Dios sa sini, dapat mahibaluan niya ang malain nga butang antes ini matabo. Bisan pa nga masarangan niya nga hibaluon ang palaabuton, ang pamangkot nga binagbinagon naton amo ini: Gamiton bala sang Dios ang iya wala tupong nga gahom para hibaluon ini nga mga butang?\u2014Isaias 42:9."}, {"text_idx": "#000019", "text": "Ang Biblia nagasiling: \u201cAng . . . Dios yara sa mga langit; naghimo sia sang bisan ano nga nahamut-an niya.\u201d (Salmo 115:3) Ginahimo ni Jehova ang ginahunahuna niya nga dapat himuon\u2014indi ang tanan nga masarangan niya himuon. Amo man sina sa luyag niya hibaluon sing abanse. Halimbawa, sang naglapnag ang kalautan sa siudad sang Sodoma kag Gomorra sadto, ginsilingan sang Dios ang patriarka nga si Abraham: \u2018Magakunsad ako kag tan-awon kon nahimo nila sing bug-os sono sa singgit nga nag-abut sa akon; kag kon wala, mahibaloan ko.\u2019 (Genesis 18:20, 21) Sa sina nga tion, wala ginhibalo ni Jehova ang kalapnag sang kalautan sa sadto nga mga siudad. Gani puede man makapili si Jehova nga indi paghibaluon ang tanan. (Genesis 22:12) Wala ini nagapakita nga indi sia himpit ukon may kaluyahon. Bangod \u201cang iya binuhatan himpit,\u201d ginabalanse sang Dios ang iya ikasarang sa paghibalo sang palaabuton sa iya katuyuan. Wala niya ginapilit ang mga tawo nga himuon ang isa ka butang. * (Deuteronomio 32:4) Gani, ano ang mahinakop naton? Amo ini: Ginapili lang sang Dios kon ano ang luyag niya hibaluon sing abanse."}, {"text_idx": "#000023", "text": "Dapat bala pasilabtan kag punggan sang Dios ang mga tawo sa paghimo sing malain? Binagbinaga kon paano ginhimo ang tawo. Ang Biblia nagasiling nga gintuga sang Dios ang tawo sa iya dagway. Gani, may ikasarang kita nga ipakita ang mga kinaiya sang Dios. (Genesis 1:26) Ginhatagan kita sing dulot nga kahilwayan sa pagpili kag makadesisyon nga higugmaon ang Dios kag mangin mainunungon sa iya paagi sa paghimo sing husto suno sa iya pagtamod. (Deuteronomio 30:19, 20) Kon piliton kita sang Dios nga sundon sia, indi bala nga wala sing pulos ang dulot nga kahilwayan sa pagpili? Ang mga tawo mahimo mangin kaangay sang robot nga nagapanghikot lang suno sa desinyo sini! Amo man sini kon ginadiktahan sang kapalaran, ukon Kismet, ang aton ginahimo kag ang tanan nga nagakatabo sa aton. Nalipay gid kita bangod ginpadunggan kita sang Dios paagi sa paghatag sa aton sing kahilwayan kon ano ang himuon! Pero indi buot silingon nga ang halit nga ginahimo sang tawo padayon nga magpaantos sa katawhan."}, {"text_idx": "#000027", "text": "Nahibaluan mo bala nga ang panguna nga kabangdanan sang pag-antos amo \u201cang manuggahom sang kalibutan\u201d\u2014si Satanas nga Yawa?\u2014Juan 14:30"}, {"text_idx": "#000028", "text": "Indi ang tawo ang panguna nga kabangdanan sang kalainan. Si Satanas nga Yawa, nga matutom nga anghel sang Dios sang una, \u2018wala magpabilin nga malig-on sa kamatuoran\u2019 kag nagdala sing sala sa kalibutan. (Juan 8:44) Sia ang nagsugyot sang pagrebelde sa hardin sang Eden. (Genesis 3:1-5) Gintawag sia ni Jesucristo nga \u201cisa nga malauton\u201d kag \u201cmanuggahom sang kalibutan.\u201d (Mateo 6:13; Juan 14:30) Ginasunod sang mga tawo si Satanas paagi sa pagsikway sang maayo nga mga dalanon ni Jehova. (1 Juan 2:15, 16) \u201cAng bug-os nga kalibutan yara sa gahom sang isa nga malauton,\u201d siling sang 1 Juan 5:19. May iban pa nga espiritu nga tinuga nga nangin malaut kag nagbuylog kay Satanas. Ginapakita sang Biblia nga si Satanas kag ang iya mga demonyo \u201cnagapatalang sa bug-os napuy-an nga duta,\u201d nga nagresulta sa \u201ckailo sa duta.\u201d (Bugna 12:9, 12) Gani, ang panguna nga balasulon sang kalautan amo si Satanas nga Yawa."}, {"text_idx": "#000029", "text": "Maathag nga ang Dios indi responsable sa nagakatabo nga malain sa katawhan, ukon wala sia nagapaantos sa ila. Sa baylo, nagsaad sia nga dulaon ang kalainan, subong sang ipakita sang masunod nga artikulo."}, {"text_idx": "#000031", "text": "^ par. 11 Para mahibaluan kon ngaa ginatugutan sang Dios nga magpadayon ang kalautan, basaha ang kapitulo 11 sang libro nga Ano Gid ang Ginatudlo sang Biblia? nga ginhimo sang mga Saksi ni Jehova."}]